作者:趙孟堅
標題:沁園春
內容:許大江山，鎮臨彈壓，豈小任哉。從潘冢導漾，東傾注海，截然限止，南北天開。試向中流，回觀鐵甕，萬石層稜攢劍堆。金焦峙，號紫金浮玉，卷雪轟雷。君侯文武兼才。天有為生才南國來。□歷二十年，籌邊給餉，上流襟要，幾為安排。今此雄藩，精明笳鼓，又喚金湯氣象回。長淮北，望中原非遠，更展恢規。